หมอชิต ประชาชนเริ่มทยอยเดินทางกลับภูมิลำเนาช่วงใกล้วันเทศกาลสงกรานต์
บรรยากาศที่สถานีขนส่งกรุงเทพ หรือหมอชิต วันนี้ มีประชาชนทยอยเดินทางมาซื้อตั๋วเพื่อเดินทางกลับภูมิลำเนาในช่วงเทศกาลสงกรานต์อย่างต่อเนื่อง ขณะที่ ผู้ประกอบการรถทัวร์ขนส่งเปิดเผยว่า แม้จำนวนผู้จองตั๋วรถทัวร์จะเพิ่มขึ้นจากช่วงเทศกาลสงกรานต์ปีที่แล้ว แต่ยังถือว่าน้อยกว่าในช่วงสถานการณ์ปกติ ซึ่งส่วนหนึ่งเพราะประชาชนหันไปใช้รถส่วนตัวเดินทางกลับภูมิลำเนากันมากขึ้น ซึ่งผู้ประกอบการหวังว่าในช่วงวันที่ 11-12 เมษายน 2565 ก่อนวันหยุดสงกรานต์จะมีประชาชนมาใช้บริการเพิ่มมากขึ้น ขณะที่ ประชาชนที่มาจองตั๋วโดยสารรถทัวร์ เพื่อเดินทางกลับภูมิลำเนา กล่าวว่า รู้สึกดีใจที่ได้กลับบ้าน โดยปีนี้คนเดินทางกลับเยอะกว่าปีที่แล้ว ซึ่งบางส่วนได้เริ่มเดินทางกลับภูมิลำเนาตั้งแต่เมื่อวาน (8 เม.ย. 65) เลยรีบมาจองตั๋วก่อนและวางแผนเดินทางกลับกรุงเทพฯ ช่วงวันที่ 15-17 เมษายน 2565 ส่วนความมั่นใจในมาตรการด้านสาธารณสุขนั้น ก่อนเดินทางได้ฉีดวัคซีนครบตามเกณฑ์แล้วและเมื่อเดินทางถึงภูมิลำเนาทาง อสม.ในพื้นที่จะมาตรวจคัดกรองอีกครั้งบขส. คาดการณ์ว่าในช่วงวันที่ 11 - 12 เมษายน 2565 จะมีผู้โดยสารเดินทางใช้บริการสูงสุด เฉลี่ยวันละ 40,000 คน และมีการใช้งานรถโดยสาร เฉลี่ยวันละ 3,700 เที่ยว